NEUVOSTON ASETUS (ETY) N:o 1603/91,
annettu 10 päivänä kesäkuuta 1991,
hedelmä- ja vihannesalan yhteisestä markkinajärjestelystä annetun asetuksen (ETY) N:o 1035/72 muuttamisesta laatuvaatimusten osalta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
asetuksen (ETY) N:o 1035/72(3), sellaisena kuin se on viimeksi muutettuna asetuksella (ETY) N:o 1193/90(4), 7 artiklassa annetaan sääntöjä, jotka koskevat yhteisten laatuvaatimusten soveltamisalaan kuuluvien ja vähittäismyyntiportaassa myyntiin tarjottavien hedelmien ja vihannesten merkintää; hedelmien ja vihannesten kaupan viimeaikainen kehitys on lisännyt valmispakattujen tuotteiden merkitystä; jotta varmistettaisiin riittävät tiedot kuluttajille sekä yhdenmukaisuus kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetun neuvoston direktiivin 79/112/ETY(5), sellaisena kuin se on viimeksi muutettuna komission direktiivillä 91/72/ETY(6), kanssa, on tarpeen säätää tällä tavalla myyntiin tarjottavien tuotteiden nettopainon ilmoittamisesta; kyseinen velvollisuus ei kuitenkaan ole perusteltu, jos tuotteita myydään tavanomaisesti kappaleittain,
ON ANTANUT TÄMÄN ASETUKSEN:
1 artikla
Lisätään asetuksen (ETY) N:o 1035/72 7 artiklaan toinen kohta seuraavasti:
"Direktiivissä 79/112/ETY tarkoitetulla tavalla valmispakattuina myyntiin tarjottavista tuotteista on ilmoitettava nettopaino sekä kaikki yhteisissä laatuvaatimuksia edellytetyt tiedot. Niihin tuotteisiin, joita tavanomaisesti myydään kappaleittain, ei kuitenkaan sovelleta nettopainon ilmoittamisvelvollisuutta, jos kappalemäärän voi nähdä selvästi ja laskea helposti pakkauksen ulkopuolelta tai tapauksessa, jossa kyseinen määrä ilmoitetaan etiketissä."
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 10 päivänä kesäkuuta 1991.